Un poble japonès vol esdevenir el primer municipi del món a assolir la fita de no generar residus.
Amb una taxa actual del 81% pel que fa a la reducció, la reutilització o el reciclatge, l'objectiu final es podria assolir l'any 2020, segons l'ONG que impulsa l'actuació.
La Zero Waste Academy és una ONG que opera a la localitat japonesa de Kamikatsu (prefectura de Tokushima, illa de Shikoku), de tot just mil sis-cents habitants, repartits en unes vuit-centes llars.
El petit abast territorial de les seves actuacions no va ser obstacle perquè la impulsora de l'ONG, Akira Sakano, fos convidada a participar al Fòrum Econòmic Mundial de Davos 2019, celebrat recentment.
A Kamikatsu s'apliquen en tota llur extensió les conegudes "tres R" del consum responsable: s'hi redueix al màxim la generació de residus, s'hi reutilitza tot allò que es pugui i s'hi recicla escrupolosament allò que no es pugui reaprofitar.
Aquestes pràctiques van començar a la localitat l'any 2003, i quinze anys després s'hi ha assolit una taxa de reciclatge del 81%, enfront el 20% de mitjana al Japó.
Val a dir que abans de 2003 el poble incinerava els seus residus, tal com era pràctica habitual al país.
La introducció de legislació nacional adreçada a reduir les emissions de dioxines va comportar el tancament de la planta incineradora de Kamikatsu i l'oportunitat de replantejar de cap i de nou la gestió dels residus a la població.
Actualment, cal assenyalar, portar els residus a la incineradora més propera a Kamikatsu suposaria un cost sis vegades superior al de les pràctiques "tres R" adoptades per la localitat (assegura la Zero Waste Academy).
L'estratègia de les "tres R" es complementa a Kamikatsu amb l'aplicació del principi de les "quatre L", a saber: productes de proximitat ( local ), de baix cost ( low-cost ) i de baix impacte i baixa tecnologia ( low impact & low tech ).
Amb les dades de 2018 com a darreres disponibles de moment, tot sembla indicar que l'any 2020 es podrà arribar a Kamikatsu al reciclatge del 100% o, si es prefereix, a la no-generació neta de residus, sense necessitat d'incinerar ni d'abocar res.
Aconseguir aquesta fita implica un alt grau de conscienciació de la població local, per exemple pel que fa a la segregació de residus: a la vila la separació de residus n'ateny quaranta-cinc tipus, dins tretze categories (podeu remetre-us a la pàgina 8 del PDF adjunt per veure'n les diferents tipologies).
El centre de triatge i segregació de Kamikatsu
Per aconseguir els resultats esmentats, ha estat necessària una important tasca didàctica: d'entrada, segons Akira Sakano, cal fer veure a les autoritats i als habitants del poble el benefici que pot suposar per a l'economia local el fet d'acollir empreses que se serveixin dels materials reciclats de la mateixa població.
Segons ella, és la manera que les comunitats locals s'impliquin a l'hora de posar en pràctica les actuacions "tres R" esmentades, atès que tot plegat redunda en el profit ambiental i econòmic del municipi.
Un altre dels pilars de la Zero Waste Academy és la tasca de difusió que duu a terme sobre les pràctiques adoptades a Kamikatsu.
Per això, el poble rep excursions escolars, i també s'organitzen xerrades i demostracions en altres localitats.
Per a qui vulgui aprofundir en el coneixement de les actuacions que es duen a terme a Kamikatsu, hi ha la possibilitat de participar com a becari, en sojorns d'un mes de durada com a mínim, a la Zero Waste Academy, a fi d'adquirir les capacitats necessàries per implantar aquesta mena de pràctiques en altres indrets posteriorment.
Un grup d'escolars aprèn sobre el reciclatge del paper.
Cal assenyalar que la recollida d'aquest material a Kamikatsu s'incentiva amb un sistema de punts i cupons que permeten optar a diferents recompenses, segons la quantitat i el tipus de paper aportat al reciclatge
La Zero Waste Academy, a més, ofereix tot un seguit de serveis per assegurar que cap residu no quedi sense reciclar o reaprofitar: en aquest sentit, es pot fer esment de la recollida de residus a domicili per a gent gran o amb mobilitat reduïda, o els tallers d'oficis per a la recuperació, per exemple, dels materials tèxtils.
A més, a Kamikatsu s'ha establert una botiga de productes recuperats i revaloritzats, la Kuru-Kuru Shop, on només es venen articles que han assolir una segona vida gràcies a les actuacions d' upcycling o de reparació.
Seguint l'exemple de les pràctiques de Kamikatsu, altres localitats japoneses (algunes de fins a seixanta mil habitants) s'estan preparant per poder proclamar, al seu torn, la pràctica desaparició de llurs residus.
Metodologies per a la incorporació de la sostenibilitat en la pràctica docent, Caracterització del tercer sector ambiental, Valorització de residus no aprofitables com a subproductes, Recollida i tractament de residus, Valorització de materials, Comportament social vinculat al territori i al medi ambient, Dimensió social de la sostenibilitat